Bekendstelling: Qashqai die kruismodel-koningDie nuwe Nissan Qashqai (Foto: Nissan) Ek het in 2007 die eerste Qashqai bestuur. Die hele kruismodel-ontwerp was daai tyd bietjie van ŉ raaisel. Ons was nog op MPV’s daai tyd, klein bussies soos Renault se Scénic. Ek kon nie verstaan waarheen Nissan op pad was met die groot luikrug wat ŉ 4×4 wil wees, maar nie is nie. Tien jaar later maak die resep heeltemal sin. Nissan het net in Januarie 2018 altesaam 22 549 Qashqais in Europa verkoop. Sjoe! Dit is ŉ groot luikrugmotor met beter grondvryhoogte. Dit bied mens beter sigbaarheid in die verkeer, en die kar voel uiters ruim op skouervlak. Die kattebak is net so indrukwekkend. Ek het nie die opgekikkerde eerste Qashqai of die tweede model bestuur nie. Dit is ook my eerste ervaring met Nissan se 1.2-turbopetrolviersilinderenjin. ŉ Ware klein juweel. Lieflik stil, en heeltemal sterk genoeg om die Qashqai rond te sleep met 85 kW en 190 Nm. My gunsteling is die 1.5-viersilinderturbodieselenjin. Dié enjin bied 81 kW en 260 Nm. Ek het op die toetsroete ŉ asemrowende 4.9 ℓ/100 km bereik, met drie volwassenes in die voertuig. Ons het nie gejaag nie, maar heeltemal normaal tussen 110 en 130 km/h op die snelweg vanaf Menlyn in Pretoria tot Johannesburg se SBD gery. Die nuwe Nissan Qashqai (Foto: Nissan) Nog ŉ reuseverrassing in die Qashqai is Nissan se nuwe palwisseltransmissie (CVT). Dit is geprogrammeer om ŉ gewone outokas se ratwisselings na te aap. Dit werk voorwaar puik. Tot op hede is dit die lekkerste CVT wat ek al teëgekom het, soveel so dat 99% van die publiek nie eens sal agterkom dat dit ŉ CVT is nie. Al jammerte oor die CVT is dat die enjin se wringkrag effe teruggetrek is van 190 Nm na 165 Nm. Die gehalte aan die binneruim is nog ŉ vertrekpunt vir ŉ Japannese vervaardiger. Die Qashqai se panele pas perfek en sagte materiale is gebruik. Die nuwe platbodem-stuurwiel gee ŉ sportiewe gevoel en gepaard met die lekker sitplekke voel mens oombliklik tuis. Daar is vier spesifikasievlakke beskikbaar in die Qashqai-reeks – Visia, Acenta, Acenta Plus en Tekna. Visia is slegs 1.2 T, Acenta kry CVT, handrat en diesel, en Tekna is slegs diesel. Die reeks word gedek deur Nissan se 6 jaar/150 000 km-waarborg en ŉ 3 jaar/90 000 km-diensplan. Die pryse lyk só: Is daar enige probleme? Nee, ek glo nie. Die reeks is lekker wydverspreid – so daar is ŉ Qashqai wat jou sak en benodigdhede kan pas. Ek wil graag ŉ 1.5 dCi Tekna-outomaties in die reeks sien, ek dink dit sal die lekkerste model wees. Ek sou ook graag effe laer wil sit, maar nou is ek regtig besig om hare te kloof.